
VILJANDI LINNAVOLIKOGU

MÄÄRUS

29. oktoober 2026   nr

Viljandi linna arengustrateegia 2040+ ja
Viljandi linna arengukava aastateks 2026–2031


Määrus kehtestatakse kohaliku omavalitsuse korralduse seaduse § 22 lõike 1 punkti 7, § 37, § 371,
§ 372 lõigete 3, 4 ja 7 ning Viljandi linna põhimääruse § 24 lõike 4 alusel kehtestatud Viljandi Linnavalitsuse 30.03.2026 määruse nr 9 „Viljandi linna arengukava ja eelarvestrateegia koostamise kord“ § 4 alusel.

Kinnitada Viljandi linna arengustrateegia 2040+ ja Viljandi linna arengukava aastateks 2026–2031 vastavalt määruse lisale.

Tunnistada kehtetuks Viljandi Linnavolikogu 25.09.2025 määrus nr 75 „Viljandi linna arengustrateegia 2040+ ja Viljandi linna arengukava aastateks 2025–2031“.

Määrus jõustub kolmandal päeval pärast avaldamist Riigi Teatajas.


(allkirjastatud digitaalselt)
Helir-Valdor Seeder
linnavolikogu esimees


Koostaja(d): Reet Alev
Esitatud: 12.10.2026
Esitaja: Viljandi Linnavalitsus	Ettekandja: Jaak Pihlak
Lk arv: 5
Hääletamine: koosseisu häälteenamus


Seletuskiri
Viljandi linna arengustrateegia 2040+ ja
Viljandi linna arengukava aastateks 2026–2031


1. Eelnõu eesmärgiks on kehtestada linnavolikogu määrusega „Viljandi linna arengustrateegia 2040+ ja Viljandi linna arengukava aastateks 2026–2031“.

2. Kohaliku omavalitsuse korralduse seaduse (edaspidi KOKS) § 22 lõike 1 punkti 7 kohaselt kuulub valla või linna arengukava vastuvõtmine ja muutmine volikogu ainupädevusse. Vastavalt KOKS § 45 lõikele 5 on arengukavaga seotud otsustuste vastuvõtmiseks vajalik volikogu koosseisu häälteenamus.

Tulenevalt KOKSi § 37 lõikest 1 peab linnal olema arengukava, eelarvestrateegia ja üldplaneering, mis on omavahel kooskõlas ning aluseks eri eluvaldkondade arengu integreerimisele ja koordineerimisele. 
[bookmark: para37lg2p1]
Arengukava koostatakse valla või linna kohta ja selles esitatakse vähemalt:
1) majanduse, ettevõtluse, sotsiaalse ja looduskeskkonna ning rahvastiku ja selle tervise arengu, hariduse-, kultuuri- ning noorte- ja vanemaealiste valdkonna pikaajalised suundumused ja vajadused;
2) probleemide ja võimaluste hetkeolukorra analüüs tegevusvaldkondade kaupa, välja arvatud juhul, kui tegevusvaldkonna hetkeolukorra analüüs sisaldub täiendavas arengukavas;
3) tegevusvaldkondade strateegilised eesmärgid koos taotletava mõjuga arengukava perioodi lõpuni;
4) strateegiliste eesmärkide täitmiseks vajalikud tegevussuunad arengukava perioodi lõpuni.

KOKS-i § 371 sätestab, et arengukava ja eelarvestrateegia on aluseks valla või linna eelarve koostamisel, pikaajaliste kohustuste võtmisel, varaga tehingute tegemisel, investeeringute kavandamisel ning investeeringutoetuse taotlemisel. Kui arengukava muudetakse ja sellega kaasneb mõju eelarvele, tuleb eelarvestrateegia viia arengukavaga kooskõlla. 

KOKS-i § 372 lõike 3 kohaselt peab arengukava hõlmama iga aasta 30. novembri seisuga vähemalt nelja eelseisvat eelarveaastat. 

Viljandi linna põhimääruse § 24 lõike 4 alusel kehtestab arengukava ja eelarvestrateegia koostamise korra linnavalitsus. Nimetatud sätte alusel kehtestas Viljandi Linnavalitsus 30.03.2026 määrusega nr 9 „Viljandi linna arengukava ja eelarvestrateegia koostamise korra“.

3. Sisu
Viljandi Linnavalitsus algatas 13.04.2026 Viljandi linna arengustrateegia 2040+ ning Viljandi linna arengukava ja eelarvestrateegia aastateks 2025–2029 ülevaatamise ning kinnitas ülevaatamise juhtrühma koosseisu ja tööplaani. Komisjon määras arengukava ja eelarvestrateegia perioodiks 2026–2031.

Arengudokumentide ülevaatamise eesmärgiks oli viia hetkeolukorra kirjeldus ja tulevikuprognoosid vastavusse 2026. aasta alguse seisuga tagades erinevate valdkondade tasakaalustatud ja jätkusuutliku arengu, määrata linna arengusuunad pikemaks perioodiks ning kokku leppida tegevused ja investeeringud lähiaastateks lähtudes linna erinevate valdkondade hetkeolukorrast, suundumustest ja rahalistest võimalustest.


Arengudokumentide ülevaatamise juhtrühm lähtus kehtivatest arengudokumentidest, andis sisendi Viljandi linna arengukava eelnõu koostamisele aastateks 2026–2031. Juhtrühm korraldas teemaplokkide arutelud töörühmades. Teemaplokkides on kirjeldatud valdkondade hetkeolukord ning lähtepositsioon, sõnastatud arenguvajadused ja arengueesmärgid ning määratud mõõdikud eesmärkide täitmise hindamiseks. Eraldi peatüki moodustab tegevuskava valdkondade kaupa, mis hõlmab tegevusi Viljandi linna arengustrateegia 2040+ ja Viljandi linna arengukava 2026–2031 perioodiks.

Viljandi Linnavalitsuse 30.03.2026 määruse nr 9 „Viljandi linna arengukava ja eelarvestrateegia koostamise kord“ § 4 alusel esitab linnavalitsus arengukava ja eelarvestrateegia eelnõu vastuvõtmiseks linnavolikogule. Pärast esimest lugemist suunab linnavolikogu arengukava ja eelarvestrateegia eelnõu avalikule väljapanekule. Linnavolikogu otsustab avalikule väljapanekule suunamisel:
1) avaliku väljapaneku alguse, kestuse ja koha;
2) ettepanekute esitamise aja ja viisi;
3) avaliku arutelu toimumise aja ja koha.
Avalik väljapanek kestab vähemalt kaks nädalat. Igal isikul on õigus avaliku väljapaneku kestel esitada ettepanekuid. Avaliku väljapaneku tulemuste arutamiseks korraldab linnavalitsus avaliku arutelu, mille jooksul on võimalik esitada täiendavaid ettepanekuid. Linnavalitsus teeb otsuse avalikul väljapanekul ja avaliku arutelu käigus laekunud ettepanekute arvestamise kohta. Linnavolikogu võtab arengukava ja eelarvestrateegia vastu määrusega hiljemalt 30. novembriks.

Üle vaadatud ja uuendatud Viljandi linna arengustrateegia 2040+ ja Viljandi linna arengukava 2026–2031 kinnitamise määruse eelnõu I lugemine toimus Viljandi Linnavolikogu augustikuu istungil. 

Viljandi Linnavolikogu suunas eelnõu pärast I lugemist avalikule väljapanekule, mis toimus 07.-23. septembrini 2026. Avaliku väljapaneku ajal oli kõigil võimalus dokumendi tekstiga tutvuda ja teha omapoolseid muudatusettepanekuid. Avaliku väljapaneku ajal laekus kolmelt inimeselt ettepanekuid arengukava ja eelarvestrateegia eelnõu muutmiseks.

Avaliku väljapaneku jooksul laekunud ettepanekud vaatas Viljandi Linnavalitsus üle 28. septembri istungil ning otsustas, kas ettepanekutega arvestada või mitte. 

Avaliku väljapaneku jooksul laekunud ettepanekud ja linnavalitsuse otsus on järgmine:
	1. Tõnis Tulp
Ettepanek: "Kauge tänava läbimurde" ehitamine tõsta arengukava (ning vajadusel ka eelarvestrateegia) perspektiivsest osast aktiivsesse, sest seda Põhja- Viljandis asuvat ning linna liiklusskeemile üliolulist ülepääsu linna poolitavast Valuoja orust on juba üle 20 aasta oodatud ning linnaeelarve rahanappusele viidates pidevalt edasi lükatud, paraku on kahe linnapoole vaheliste olulisemate ühendusteede liikluskoormus jõudnud juba sellise piirini, kus kolmanda, linna põhjaosas asuva ühendustee rajamine on muutunud möödapääsmatult vajalikuks! Loodame, et ka valitsuses seda mõistetakse ning üritatakse meid selle ühendustee rajamisel aidata, aga selleks peab see ettevõtmine sisalduma linna arengudokumentide aktiivses osas ning sellega peab olema võimalik positiivse rahastusotsuse saamisel otsekohe tegeleda!



	Arvestada osaliselt:

Meede 16.1. Tänavate sõidetavuse parandamine. Kauge tänava läbimurde projekteerimine. 
Maksumus 50 000 € 
2028. aastal

	2. Helmut Hallemaa
(1) Muuta  Peatüki  2  SÄÄSTEV  JA  TOHELINE  VILJANDI  Meede  11  Liigilise mitmekesisuse  säilitamine  ja  suurendamine.  Linnakeskkonna  arukas  planeerimine, rajamine  ja  hooldamine  kliimariskide  maandamiseks  ning  elukeskkonna  kvaliteedi tõstmiseks  Objekt,  tegevus  11.5  Männimäe  ribapargi  arendamine  Objekti,  tegevuse teostamine esimese poole Koostatakse Männimäe ribapargi projekt Männimäe teekoridori alale. Elluviimise aega Perspektiivne reaalseks, teostatavaks aastatel 2027 või 2028 ehk siis Viljandi linna arengukava 2026-2031 tegevuskava osana (summaga ehk 20 000 kuni 50 000 eurot; see on hinnanguline maksumus).
(2) Muuta Peatüki 3. HUBANE JA TURVALINE VILJANDI LINN Meede 16 Kaasaegse taristu väljaarendamine Objekt, tegevus 16.1 Tänavate sõidetavuse parandamine Objekti, Projekteeritakse  ja  ehitatakse  Männimäe  teekoridori  sõidutee.. Elluviimise aega Perspektiivne, reaalseks, teostatavaks aastatel 2029 või 2030 ehk siis Viljandi linna arengukava 2026-2031 tegevuskava osana (summaga 1,5 miljonit eurot; see on hinnanguline maksumus).
	Mitte arvestada

	3. Helle Püss 
Esitan ettepaneku täiendada Viljandi linna arengukava tervikliku tulevikuvaatega. Arengukava ei peaks olema üksnes tänaste probleemide ja tavapäraste investeeringute loetelu, vaid ka vahend, millega linn valmistub võimalikeks suurteks muutusteks ja ebakindluseks.
Teen ettepaneku käsitleda arengukavas eraldi strateegilist ettenägemist ning järgmisi omavahel seotud teemasid:
· aktiivsed kogukonnad ja vabaühenduste roll;
· linnaosad kui oma identiteedi ja kodulähedaste teenustega lähikeskused;
· linnaosade tegelikest vajadustest lähtuv ühistransport;
· kohalik toidutootmine, säilitamine ja jaotamine;
· energia-, vee- ja kanalisatsiooniteenuste toimepidevus;
· üürnike eluasemeturvalisus ja elamufondi kvaliteet;
· kliimamuutused, üleujutused ja muud kriisiriskid;
· hariduse, tööelu ja tehisintellekti kiired muutused;
· elanike kaasamine ning kogukondade kriisivalmidus.
Strateegiline ettenägemine tähendab erinevate võimalike tulevikukäikude, riskide ja võimaluste süsteemset käsitlemist. Eesmärk ei ole ennustada ühte kindlat tulevikku, vaid hinnata, kas tänased otsused tugevdavad Viljandi elanike heaolu, kohalikku toimepidevust ja kogukondade võimet muutuvates oludes hakkama saada.
	Mitte arvestada



Heaks kiidetud ettepanek on lisatud arengukava teksti II lugemiseks. 

Avalik arutelu Viljandi linna eelarvestrateegia aastateks 2026–2031 avaliku väljapaneku tulemuste arutamiseks toimus 28. septembril 2026. Arutelul osales 3 külalist.

Dokumendi eelnõu tekstis on võrreldes I lugemise tekstiga täpsustatud arvandmeid, korrigeeritud sõnastust ja muudetud kavandatud tegevuste elluviimise aegu seotult eelarvestrateegia eelnõuga. Lisatud on lk 13 arengukava üleste mõõdikute tabel. Tekstis on muudatused märgitud punasega.

Viljandi linna arengustrateegia 2040+ ja Viljandi linna arengukava aastateks 2026–2031 kinnitamise määruse eelnõu II lugemine ja vastuvõtmine toimub Viljandi Linnavolikogu oktoobrikuu istungil.

4. Mõjuhinnang
Arengukava koos eelarvestrateegiaga on omavalitsuse strateegilised alusdokumendid, mis on aluseks otsuste vastuvõtmisel, linna eelarve koostamisel, kohustuste võtmisel, varaga tehingute tegemisel, investeeringute kavandamisel ning investeeringuteks toetuste taotlemisel, linnaelu organiseerimisel ning planeerimisel. Peamised mõjud:
arengukava olemasolu on eeldus Euroopa Liidu ja riiklike fondide toetuste taotlemiseks;
annab elanikele ja vabaühendustele selge ülevaate linna tulevikusuundadest pakkudes võimalust avalike arutelude kaudu linna arengus kaasa rääkida;
arengukava tagab omavalitsuse rahaliste vahendite planeerimise vastavalt pikaajalistele prioriteetidele;
linnaelanikele tagab arengukava avalike teenuste (nt haridus, sotsiaalabi, teede korrashoid, ühistransport ja kultuur) stabiilse toimimise;
arengukava kohaselt tehtavad investeeringud koolide, lasteaedade, linnaruumi, vaba aja veetmiserajatiste ja sotsiaalobjektide renoveerimisse või ehitusse parandavad elukeskkonda ning tõstavad piirkonna kinnisvara turuväärtust ja atraktiivsust. Atraktiivne elukeskkond koos kaasaegsete tingimustega vähendavad elanike väljarännet ning aitavad meelitada uusi elanikke.


(allkirjastatud digitaalselt) 
Reet Alev
linnaarengu peaspetsialist

